b'\n_START_ARTICLE_\nAnna Lindh\n_START_SECTION_\nD\xc3\xb8d\n_START_PARAGRAPH_\nAnna Lindh var sommeren og sensommeren 2003 sterkt engasjert i valgkampanjen foran den svenske folkeavstemningen om innf\xc3\xb8ring av euro som valuta i Sverige, som skulle holdes 14. september 2003. Hun var en av de ledende talskvinnene p\xc3\xa5 ja-siden i folkevalget. Sammen med en venninne gikk Lindh ettermiddagen 10. september ut i sentrale Stockholm for \xc3\xa5 handle kl\xc3\xa6r som hun skulle ha p\xc3\xa5 seg i en avslutningsdebatt p\xc3\xa5 TV4 den 12. september. Under et bes\xc3\xb8k p\xc3\xa5 varehuset Nordiska Kompaniet ble hun overfalt og alvorlig knivstukket av Mijailo Mijailovi\xc4\x87. Etter at massive blodoverf\xc3\xb8ringer under operasjonen slo ut lungene hennes, omkom hun p\xc3\xa5 operasjonsbordet p\xc3\xa5 morgenen 11. september._NEWLINE_Knivoverfallet f\xc3\xb8rte til at b\xc3\xa5de ja- og nei-siden avbr\xc3\xb8t sine valgkampanjer. Derimot ble folkeavstemningen holdt som planlagt den 14. september. Tross spekulasjoner om sympatistemmer for ja-siden, vant nei-siden med 55,9\xc2\xa0% av de avgitte stemmene, mot 42,0\xc2\xa0% ja-stemmer og 2,1\xc2\xa0% blanke stemmer. Bistands- og migrasjonsminister Jan O. Karlsson ble ny utenriksminister, han ble etterfulgt av Laila Freivalds som bistandsminister. _NEWLINE_Lindh var en folkekj\xc3\xa6r politiker, og var samme \xc3\xa5r som hun d\xc3\xb8de den fjerde mest beundrede kvinnen i Sverige. Hun var ogs\xc3\xa5 tippet av mange som den fremtidige \xc2\xabutenriksministeren\xc2\xbb i EU._NEWLINE_Sosialdemokratene arrangerte ved Anna Lindhs bortgang en minnestund i Bl\xc3\xa5 hallen, Stockholms stadshus, den 19. september 2003 for spesielt inviterte gjester. Familien og de n\xc3\xa6rmeste vennene tok farvel med Anna Lindh ved en privat begravelsesseremoni ved Ersta kyrka i Stockholm den 20. september._NEWLINE_For \xc3\xa5 hedre minnet av den svenske utenriksministeren innstiftet det sosialdemokratiske partiet stiftelsen Anna Lindhs Minnesfond den 16. september 2003, fem dager etter hennes bortgang. Minnefondet deler \xc3\xa5rlig ut et Anna Lindh-stipend til personer, organisasjoner eller prosjekter som arbeider i Anna Lindhs \xc3\xa5nd i Sverige eller i utlandet, samt et par utviklingsstipend som skal oppmuntre til fortsatt engasjement._NEWLINE_P\xc3\xa5 \xc3\xa5rsdagen av knivoverfallet ble det 10. september 2004 reist en minnesten i glass p\xc3\xa5 Medborgarplatsen i Stockholm, stedet der Anna Lindh holdt sin siste tale. Torget ved veikrysset G\xc3\xb6tgatan-Vartoftagatan p\xc3\xa5 S\xc3\xb6dermalm i Stockholm fikk i juni 2007 navnet \xc2\xabAnna Lindhs plats\xc2\xbb._NEWLINE_En gate ved feriestedet Amadores p\xc3\xa5 Gran Canaria er og navngitt etter henne. Gaten heter Avenida ministra Anna Lindh.'